คำสั่งคณะกรรมการว่าด้วยความปลอดภัยของสินค้าและบริการ ที่ 3/2563 เรื่อง ห้ามขายสินค้าบัตรพลังงาน เป็นการชั่วคราว
คำสั่งคณะกรรมการว่าด้วยความปลอดภัยของสินค้าและบริการ
ที่ ๓/๒๕๖๓
เรื่อง ห้ามขายสินค้าบัตรพลังงาน
เป็นการชั่วคราว[๑]
 

ด้วยมีผู้ประกอบธุรกิจนำสินค้าที่มีลักษณะเป็นแผ่นบัตรมาจำหน่ายให้กับผู้บริโภค
โดยมีการอวดอ้างสรรพคุณในการประหยัดพลังงานหรือสรรพคุณทางการแพทย์ และสำนักงานปรมาณูเพื่อสันติได้ดำเนินการตรวจสอบแผ่นบัตรพลังงานดังกล่าว
พบว่า มีสารกัมมันตรังสี ชนิดแร่ยูเรเนียมและทอเรียมเป็นองค์ประกอบ
และมีระดับของรังสีสูงกว่าระดับปกติตามธรรมชาติหลายเท่าตัว ซึ่งอาจส่งผลกระทบต่อสุขภาพในระยะยาว

คณะกรรมการว่าด้วยความปลอดภัยของสินค้าและบริการ
ในการประชุมครั้งที่ ๕/๒๕๖๓ เมื่อวันที่ ๒๐ พฤษภาคม ๒๕๖๓ พิจารณาแล้วเห็นว่า
สินค้าบัตรพลังงานรักษาโรคเป็นสินค้าที่อาจเป็นอันตรายแก่ผู้บริโภค จึงมีความจำเป็นและเร่งด่วนที่จะต้องป้องกันอันตรายและคุ้มครองผู้บริโภคให้ได้รับความปลอดภัยจากการใช้สินค้าชนิดนี้

อาศัยอำนาจตามความในมาตรา ๒๙/๘
วรรคสอง แห่งพระราชบัญญัติคุ้มครองผู้บริโภค พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติคุ้มครองผู้บริโภค
(ฉบับที่ ๔) พ.ศ. ๒๕๖๒ คณะกรรมการว่าด้วยความปลอดภัยของสินค้าและบริการจึงมีคำสั่ง
ดังต่อไปนี้

ข้อ ๑ ในคำสั่งนี้
สินค้าบัตรพลังงาน หมายความว่า
ผลิตภัณฑ์บัตรหรือมีลักษณะคล้ายคลึงบัตรที่มีสารกัมมันตรังสีชนิดแร่ยูเรเนียมและทอเรียมเป็นองค์ประกอบ
และมีระดับของรังสีสูงกว่าระดับปกติตามธรรมชาติ
โดยมีการอวดอ้างสรรพคุณในการประหยัดพลังงานหรือสรรพคุณทางการแพทย์ และให้หมายความรวมถึงวัตถุอื่นที่มีลักษณะทำนองเดียวกัน
ขาย หมายความรวมถึง ให้เช่า
ให้เช่าซื้อ หรือจัดหาให้ไม่ว่าด้วยประการใด ๆ โดยเรียกค่าตอบแทนเป็นเงินหรือผลประโยชน์อย่างอื่น
ตลอดจนการเสนอหรือชักชวนเพื่อการดังกล่าวด้วย

ข้อ ๒ ห้ามขายสินค้าบัตรพลังงานเป็นการชั่วคราว จนกว่าคณะกรรมการว่าด้วยความปลอดภัยของสินค้าและบริการจะมีคำสั่งยกเลิก

ข้อ ๓ ให้ผู้ประกอบธุรกิจซึ่งประสงค์จะขาย ผลิต สั่งหรือนำเข้ามาในราชอาณาจักรเพื่อขายสินค้าบัตรพลังงาน
ติดต่อสำนักงานคณะกรรมการคุ้มครองผู้บริโภค เพื่อดำเนินการทดสอบหรือพิสูจน์สินค้าดังกล่าวว่าสินค้านั้นไม่เป็นอันตรายแก่ผู้บริโภค
ทั้งนี้ ภายในสามสิบวันนับแต่วันที่คำสั่งนี้ประกาศในราชกิจจานุเบกษา


สั่ง ณ วันที่ ๒๙ พฤษภาคม พ.ศ. ๒๕๖๓
วีรพงศ์
ไชยเพิ่ม
ประธานกรรมการว่าด้วยความปลอดภัยของสินค้าและบริการ
[เอกสารแนบท้าย]

๑. คำเตือน

(ดูข้อมูลจากภาพกฎหมาย)



พิไลภรณ์/จัดทำ
๑ กันยายน ๒๕๖๓

สุภาทิพย์/ตรวจ
๑๔ กันยายน ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๙๑ ง/หน้า ๕๐/๒๐ สิงหาคม ๒๕๖๓